b'\n_START_ARTICLE_\nSakara\n_START_SECTION_\nMemfio nekropolis\n_START_PARAGRAPH_\nSakaroje yra senov\xc4\x97s Memfio miesto principinis nekropolis, naudotas nuo Pirmosios Sen. Egipto dinastijos iki kopt\xc5\xb3 laik\xc5\xb3, nuo apie 3100 m. pr. m. e. iki V a. Vietov\xc4\x97 t\xc4\x99siasi apie 6 km \xc5\xa1iaur\xc4\x97s-piet\xc5\xb3 kryptimi ir yra apie 1,5 km plo\xc4\x8dio pla\xc4\x8diausioje vietoje. Vietov\xc4\x97s pavadinimas kildinamas i\xc5\xa1 dievo Sokaro vardo arba, galb\xc5\xabt tikriau, i\xc5\xa1 arab\xc5\xb3 genties pavadinimo, kuri \xc5\xa1ioje vietov\xc4\x97je gyvenusi._NEWLINE_Anks\xc4\x8diausias Egipto faraonas, \xc5\xbeinomas i\xc5\xa1 Sakaros, yra Narmeras. Vaza su jo vardo \xc4\xafra\xc5\xa1u rasta po D\xc5\xbeoserio piramide esan\xc4\x8diose patalpose, nors pats karalius, beveik tikra, buvo palaidotas Abydose. Sakaroje \xc5\xbeinoma keletas kiek v\xc4\x97lesni\xc5\xb3 Pirmosios dinastijos mastab\xc5\xb3, i\xc5\xa1sid\xc4\x97s\xc4\x8diusi\xc5\xb3 jos \xc5\xa1iaurin\xc4\x97je pus\xc4\x97je. Tik\xc4\x97tina, kad pradin\xc4\x97 Memfio k\xc5\xabrimosi vieta buvo \xc5\xa1iek tiek dar \xc5\xa1iauriau, prie Abusiro. Sakaroje yra dideli\xc5\xb3 laidojimo kompleks\xc5\xb3 (1\xe2\x80\x934, 6 dinastij\xc5\xb3 faraon\xc5\xb3) ir daugelio antkapini\xc5\xb3 paminkl\xc5\xb3 ansambli\xc5\xb3 (nuo Ankstyvosios karalyst\xc4\x97s iki Saiso laikotarpio) liekanos. Nekropolis pl\xc4\x97t\xc4\x97si i\xc5\xa1 \xc5\xa1iaur\xc4\x97s piet\xc5\xb3 link._NEWLINE_Garsiausia Sakaroje yra laiptuota ~60 m auk\xc5\xa1\xc4\x8dio faraono D\xc5\xbeoserio piramid\xc4\x97 (apie 2670 m. pr. m. e., archit. Imhotepas) ir aplink piramid\xc4\x99 esan\xc4\x8di\xc5\xb3 pastat\xc5\xb3 liekanos, Pepio I (apie 2300 m. pr. m. e., archit. Nechebas) ir Pepio II (apie 2220 m. pr. m. e.) piramid\xc4\x97s. Faraono Uno piramid\xc4\x97je (apie 2350 m. pr. m. e.) \xc4\xafra\xc5\xa1yti anks\xc4\x8diausi \xc5\xbeinomi piramid\xc5\xbei\xc5\xb3 tekstai. V\xc4\x97liausias yra Tryliktosios dinastijos faraono Chend\xc5\xbeero (apie 1750 m. pr. m. e.) monumentas. Po to Sakaroje faraonai nebelaidoti, jos reik\xc5\xa1m\xc4\x97 sunyko sostin\xc4\x99 i\xc5\xa1 Memfio perk\xc4\x97lus \xc4\xaf T\xc4\x97bus._NEWLINE_Naujosios karalyst\xc4\x97s metu Memfis buvo administracinis \xc5\xbdemutinio Egipto centras, v\xc4\x97l \xc4\xafgijo didel\xc4\x99 svarb\xc4\x85. Jame rasta gausiai i\xc5\xa1puo\xc5\xa1ta generolo Horemhebo mastaba (apie 1320 m. pr. m. e.) ir kit\xc5\xb3 Naujosios karalyst\xc4\x97s didik\xc5\xb3 kap\xc5\xb3. \xc5\xa0iame laikotarpyje \xc4\xafrengtas Serapeumas, skirtas laidoti Apio jau\xc4\x8diams. V\xc4\x97lyvosios karalyst\xc4\x97s laikotarpiu (747\xe2\x80\x93332 m. pr. m. e.) Sakaros \xc5\xa1iaurin\xc4\x97je ir \xc5\xa1iaur\xc4\x97s ryt\xc5\xb3 pus\xc4\x97je laidoti did\xc5\xbeiuliai kiekiai mumifikuot\xc5\xb3 gyv\xc5\xabn\xc5\xb3, tarp kuri\xc5\xb3 pavianai, ibisai, kat\xc4\x97s, pl\xc4\x97\xc5\xa1rieji pauk\xc5\xa1\xc4\x8diai, galvijai, \xc5\xa1akalai. J\xc5\xb3 laidojimas tur\xc4\x97jo ry\xc5\xa1i\xc5\xb3 su diev\xc5\xb3 kultu (Totas, Bastet, Anubis), atitinkamai kapinynai \xc4\xafgavo pavadinimus Anubeumas, Bubasteumas. Laidojimo kompleksuose rasta dail\xc4\x97s dirbini\xc5\xb3, sien\xc5\xb3 tapybos, reljef\xc5\xb3 fragment\xc5\xb3, skulpt\xc5\xabr\xc5\xb3 (\xe2\x80\x9eRa\xc5\xa1tininko", Kaaperio, Ranoferio statulos). Sakaros kapinynas jau senov\xc4\x97je buvo daug kart\xc5\xb3 i\xc5\xa1pl\xc4\x97\xc5\xa1tas, daugelis kap\xc5\xb3 naudoti po kelis kartus. Kopt\xc5\xb3 laikotarpiu i\xc5\xa1 kapinyno akmen\xc5\xb3 pastatytas krik\xc5\xa1\xc4\x8dioni\xc5\xb3 vienuolynas.'